Diari Oficial de la Generalitat Valenciana


Sumari del DOGV 9180, del 23-09-2021 (2021/9511)

DECRET 123/2021, de 17 de setembre, del Consell, de creació l'escola d'Educació Infantil de primer cicle «El Xúquer», a Alcàntera de Xúquer
-------------------------------------------------------------------------------------------------------------------------------------------

### Dades del document

Número de DOGV
:   9180

Data del DOGV
:   23-09-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/9511


Data del document
:   17-09-2021

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * centre d'ensenyament
    * educació preescolar

DECRET 123/2021, de 17 de setembre, del Consell, de creació l'escola d'Educació Infantil de primer cicle «El Xúquer», a Alcàntera de Xúquer [2021/9511]  
L'Ajuntament d'Alcàntera de Xúquer, en sessió plenària celebrada el 28 de maig de 2021, va acordar posar a la disposició de la Generalitat, l'edifici de la seua propietat situat al carrer Metge Alberto Pons, núm. 35, d'aquesta localitat. Aquest edifici ha de ser utilitzat com a escola d'Educació Infantil de primer cicle i formarà part de la xarxa de centres educatius de titularitat de la Generalitat.  
L'edifici escolar compleix els requisits establits en el Decret 2/2009, del Consell, pel qual s'estableixen els requisits mínims que han de complir els centres que imparteixen primer cicle d'Educació Infantil, segons acredita l'informe emés per la Unitat Tècnica.  
L'article 13 de la Llei orgànica 8/1985, de 3 de juliol, reguladora del dret a l'educació, estableix que tots els centres tindran una denominació específica.  
L'article 5.9 del Decret 253/2019, de 29 de novembre, del Consell, de regulació de l'organització i funcionament dels centres públics que imparteixen ensenyaments d'Educació Infantil o d'Educació Primària, estableix que, en el cas de centres públics de nova creació, la denominació específica estarà determinada per la conselleria competent en matèria d'educació; el consell escolar municipal o, en defecte d'això, l'ajuntament on estiga radicat haurà de manifestar el seu acord o proposar-ne una denominació específica. L'Ajuntament d'Alcàntera de Xúquer proposa que l'escola d'Educació Infantil de primer cicle es denomine «El Xúquer».  
La posada en marxa i el manteniment durant els cursos escolars 2021/2022 i 2022/2023 de les unitats de primer cicle d'Educació Infantil amb les quals es crea aquesta escola, seran finançades pel Programa de cooperació territorial, del Ministeri d'Educació i Formació Professional, d'impuls d'escolarització en el primer cicle d'educació infantil amb noves places de titularitat pública, amb càrrec al Mecanisme de Recuperació i Resiliència (MRR), component 21.  
  
Per això, de conformitat amb el que s'estableix en l'article 17 de la Llei orgànica 8/1985, de 3 de juliol, reguladora del dret a l'educació, en la Llei orgànica 2/2006, de 3 de maig, d'educació i en l'article 3 del Decret 252/2019, de 29 de novembre, del Consell, de regulació de l'organització i el funcionament dels centres públics que imparteixen ensenyaments d'Educació Secundària Obligatòria, Batxillerat i Formació Professional, en virtut del que es disposa en l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Educació, Cultura i Esport, prèvia deliberació del Consell, en la reunió de 17 de setembre de 2021,  
  
  
DECRETE  
  
Article 1. Creació del centre  
Es crea el següent centre docent:  
  
Província: València  
Localitat: Alcàntera de Xúquer  
Denominació: Escola d'Educació Infantil de primer cicle «El Xúquer»  
Titular: Generalitat  
Codi: 92349954  
Domicili: C/ Metge Albert Pons, núm. 35  
Composició: 2 unitats d'Educació Infantil de primer cicle  
Capacitat: 33 places escolars  
  
Article 2. Inici d'activitats  
1. El centre nou inicia les seues activitats en el curs escolar 2021-2022.  
2. En aquest curs escolar el centre ofereix 2 unitats d'Educació Infantil de primer cicle.  
3. El centre ha de comptar amb 1 mestre o mestra d'Educació Infantil i 2 educadors o educadores d'escola infantil.  
DISPOSICIÓ ADDICIONAL  
  
Única. Inscripció  
El que s'estableix en aquest decret s'inscriurà en el Registre de Centres Docents de la Comunitat Valenciana.  
  
  
DISPOSICIONS FINALS  
  
Primera. Desenvolupament  
Es faculta la conselleria competent en educació perquè adopte totes les mesures que calga per al compliment i desplegament del que s'estableix en aquest decret, així com per a modificar, si és el cas, la denominació i configuració del centre.  
  
Segona. Efectes  
Aquest decret tindrà efectes des de l'inici del curs escolar 2021-2022.  
  
València, 17 de setembre de 2021  
  
El president de la Generalitat,  
XIMO PUIG I FERRER  
  
El conseller d'Educació, Cultura i Esport,  
VICENT MARZÀ IBÁÑEZ